BRATISLAVA. Podpredsedom Úradu pre verejné obstarávanie (ÚVO) sa stal Juraj Bugala, ktorý má za sebou viac ako 15-ročnú prax advokáta. V stredu na rokovaní ho do funkcie vymenoval vládny kabinet.
Nový podpredseda sa chce venovať predovšetkým agende profesionalizácie verejného obstarávania na Slovensku.
Na druhý pokusPrečítajte si tiež:
Návrh na vymenovanie Bugalu za podpredsedu ÚVO predložil na stredajšie rokovanie vlády predseda úradu Miroslav Hlivák po druhý raz po tom, ako 22. augusta požiadal o stiahnutie tohto bodu z programu rokovania kabinetu.
Deklaroval, že ide o jeho iniciatívu, svoje rozhodnutie však v tom čase zdôvodniť nechcel.
Predseda ÚVO v stredu na margo opätovného návrhu Bugalu do funkcie podpredsedu uviedol, že požiadal kandidáta o vysvetlenie pochybností, ktoré vznikli v súvislosti s jeho osobou.
"Dal prehlásenie, ktoré sa viazalo k pochybnostiam, boli tri. Jedno, myslím si, že vysvetlil, týkalo sa spojitosti s nejakým jeho klientom. A druhé dve, treba povedať otvorene, týkajú sa možných otázok, ako poskytoval právne služby ako advokát vo svojej súkromnej advokátskej praxi. Nemajú žiaden súvis s výkonom verejnej funkcie," skonštatoval Hlivák.
Čo predchádzalo voľbe
Výber Bugalu vzišiel z niekoľkomesačných rokovaní predsedu ÚVO s kandidátmi.
Kľúčové pre neho bolo, aby sa uchádzač stotožnil s filozofiou vedenia ÚVO, ktorú na úrade presadzuje.
Funkcia podpredsedu ÚVO je spojená aj s členstvom v Rade ÚVO ako odvolacieho orgánu. V tejto súvislosti bude podľa Hliváka nový podpredseda verejne deklarovať, ako hlasoval, zdôvodňovať svoje rozhodnutia a uplatňovať konflikt záujmov.
Pri dvoch verejných záväzkoch, ktoré Bugala dal, sa podľa Hliváka dohodli, že budú súčasťou písomnej zmluvy, ak bude do funkcie ustanovený. Hlivák tiež zdôraznil, že ak sa preukáže a ak súd rozhodne, že Bugala neposkytoval právne služby v súlade so zákonom, z funkcie podpredsedu odstúpi.
Má blízko ku Kmotríkovi
Bugalova nominácia si vyslúžila kritiku zo strany mimovládok.
Riaditeľ mimovládnej organizácie Transparency International Slovensko Gabriel Šípoš sa v auguste vyjadril, že Bugala je vyslovene nevhodným kandidátom.Prečítajte si tiež:
"Jeho zastupovanie (a dokonca aj spolupodnikanie) firiem veľkopodnikateľa Ivana Kmotríka, ktoré majú množstvo zmlúv so štátom, vytvára oprávnené pochybnosti, či by vedel nestranne posudzovať štátne zákazky," povedal vtedy Šípoš.
Na funkciu podpredsedu očakával nomináciu autority, ktorej názory na problémy verejného obstarávania sú verejnosti dobre známe.
"Navyše, máme podozrenie, že pán Bugala osvedčoval vlastníctvo Kmotríkových firiem protiprávne, lebo ako jeho partner v podnikaní je v konflikte záujmov," upozornil vtedy Šípoš.
Bugala má zastúpenie vo viacerých spoločnostiach. Napríklad, spolu s Ďurčekom je spoločníkom aj vo firme Hedin, a. s., ktorá má podiel 49 percent v spoločnosti Infra Services, a. s., dcérskej spoločnosti Bratislavskej vodárenskej spoločnosti, a. s. Okresný súd v Žiline skúma pravdivosť údajov o vlastníkoch Infra Services v registri partnerov verejného sektora.
Sľubil, že sa firiem vzdá
Podnet na súd podal investigatívny novinár Adam Valček z denníka SME.
"V podnete na začatie tohto konania som uviedol, že mám pochybnosti o tom, že páni Bugala a Ďurček sú skutoční vlastníci spoločnosti. Naopak, mám podozrenie, že ako advokáti poskytujú nejakému klientovi služby tzv. nominovaného akcionára," povedal Valček.Prečítajte si tiež:
Valček upozornil najmä na pôžičku vo výške 17 miliónov eur, ktorú získal Hedin od neznámeho veriteľa.
"Vo všeobecnosti si myslím, že nebankové pôžičky môžu predstavovať jednu z foriem zakrytia skutočného vlastníctva, kedy konečným užívateľom výhod je veriteľ takejto pôžičky," dodal.
Bugala vo vyhlásení ozrejmil, že počas výkonu funkcie preruší výkon funkcie advokáta.
"Prehlasujem, že v prípade zvolenia sa vzdám všetkých majetkových účastí a funkcií v obchodných spoločnostiach, v ktorých pôsobím. V súlade so zákonom budem postupovať aj pri zverejňovaní majetku, ktorý som počas pôsobenia v súkromnej sfére nadobudol," deklaroval ďalej Bugala vo vyhlásení s tým, že vo funkcii podpredsedu ÚVO by sa chcel venovať najmä agende profesionalizácie verejného obstarávania na Slovensku.